
Д. СУВАРСКИЙНИНЪ КЪЫРЫМДАКИ ФААЛИЕТИ 


Анълатма. Макъаледе белли къырымтатар языджысы Суварскийнинъ (1919 — 2011) 
аяты ве фаалиети косьтерильмекте. Онынъ чокъ томлу романлары, якяелери, эсселери 
хусусында сёз юрютиле. Эсасен 1920 — 1930 сенелерини акс эткен эсерлери къыскъадан 
козьден кечирилип, терджиме-и-халына аит къошма материаллар къулланыла. Бир 
тарафтан чешит весикъаларгъа базанаракъ, диггер тарафтан якъын догъмушлары ве 
къоншуларынынъ сонъ айлар ичинде алынгъан хатыралары узеринде языджыгъа аит базы 
инджеликлер ачыкълана. Эсерлерининъ тиль хусусиетлерине, яни къырымтатарджанынъ 
дженюп (ялыбою) шивесине козь ташланыла. 

Анахтар сёзлер: земаневий къырымтатар эдебияты, Суварскийнинъ несирджилиги, 
къырымтатар тилинде роман-эпос жанры. 


Къырымда, Акъмесджитте, «Голос Крыма» («Къырым седасы») газетининъ бу сене 
август 3-те чыкъкъан номеринде 95 яшыны толдургъан Алиме Акъкъи (Демирджи) 
къартанагъа хайырлав язысы булунмакъта. Бу хайырламанынъ онемли ери шунда ки, 
Алиме къартана 1923 сенеси Къырымнынъ Къызылташ коюнде догъмасыдыр. Бу кой белли 
языджы Къызылташлынынъ (Суварскийнинъ) балалыкъта яшагъан коюдир. Табий ки, 
Алиме къартананынъ догъгъан, яшагъан ве койнинъ эски алыны гузель бильгени 
мерагъымызны чекти. Экинджи куню Алиме къартананынъ къызы — Мелиха ве торуны – 
Эдие Мустафаева иле багъландыкъ. Бир къач афта девамында къонуша-къонуша бу кой ве 
Къызылташлы акъкъында Алиме къартанадан базы къыйметли малюматлар ала бильдик. 

Бугуньде чешит менбаларда Къызылташлынынъ догъгъан сенеси эки тюрлю 
язылмакъта. Базы менбаларда онынъ догъгъан йылы 1919 ве базыларында 1920 сенеси деп 
косьтерильмекте. Къызылташлынынъ кенди хатраларында анасынынъ айткъанына коре, 
Биринджи джихан савашы заманында немселер Къырымны терк эткен сонъ, экинджи йылы 
догъгъан [6, с. 13]. Бу хатырагъа эсаслансакъ, Къызылташлынынъ догъмасы 1919 сенесине 
келе. Лякин 1936 сенеси советлерде паспорт къануны чыкъкъан сонъ, Акъмесджитнинъ 
горсовет бинасында эки хэким (врач) тарафындан муайене этильген (бакъылгъан) сонъ 
берильген ресмий шаадетнамеге коре, 1920 сенеси март 9 ракъамлары косьтериле [6, с.14]. 
Бу ракъамларнынъ экиси де, (яни 1919 ве 1920 март 9) шартлыдыр. Чюнки оларнынъ экиси 
де ич бир конкрет весикъагъа эсаслангъаны белли дегиль. Яни Къызылташлынынъ 
бугуньде косьтерильген догъгъан куню де шубелидир... 

Белли олгъаны киби, 1917 сенесинеджек, яни чарлыкъ заманы девринде, олюм-догъум, 
эвленме-айрылма къайдларыны койлернинъ имам-хатиплери алып бармакъта эдилер. Бу 
ишлер джамилерде булунгъан «имам-хатип дефтерлери»нде («сиджиль кутюклеринде») 
къайд олунмакъта эди. 1917 сенесининъ декабринден исе, советлернинъ чыкъаргъан янъы 
къанун-къаиделери боюнджа бу иш диний тешкилятлардан айрылып девлет къолуна 
кечирильген эди. 


' Керимов Исмаил Асанович, д. филол.н., профессор; директор НИИ крымскотатарскотатарской 
филологии, истории и культуры этносов Крыма ГБОУВО РК КИПУ (Симферополь, Крым). 

1919 – 1920 сенелери Къырымда советлернинъ ишбу къанунлары чалыштырылдымы- 
ёкъмы? — белли дегиль. Бугуньде де бу меселе ачыкъ булунмакъта. Къырымтатарларынынъ 
1944-теки сюргюнинден сонъра, миллетнен багълы бутюн язы-сызылары, шу джумледе 
имам-хатип дефтерлери, Къырымнынъ бутюн кошелеринден топланып харбий 
гарнизонларнынъ азбарларында якъылгъаны себебинден, 1920-нджи сенелерине къадар ве 
шу сенелери догъгъан бинълернен къырымтатарларынынъ догъум йыллары бугуньгеджек 
там аныкъланып олунамай. Къызылташлынынъ да догъгъан йылы ве куню бу сой 
меселелер иле багълыдыр. Яни онынъ догъгъан куню ве йылыны там косьтерген не ЗАГС 
къайды, не де имам-хатип дефтериндеки къайды булунмады. 

Къызылташлынынъ биографиясына аит даа бир меселе – онынъ советлер ордусына 
алынмасыдыр. Кендисининъ 1955 сенеси Яшар Набининъ адына кондерген мектюбине 
коре, 1940 сенеси советлер ордусына алынгъандыр [7, с. 8]. Ама 1940 сенеси Къызылташлы 
Акъмесджит педагогика институты тарих факультетининъ ялынъыз 2-нджи курсуны 
битире. Окъув йыллары бойледир: 1938 — 39 (биринджи курс); 1939 – 40 (экинджи курс). 
Я о вакъытта институтларнынъ (педагогика институтларында даа къатты оларакъ) 
студентлери куньдюз болюгинден орду хызметине алынмай эдилер. Бу ерде, табий оларакъ 
бойле суаль догъа. Насыл этип Къызылташлы 1940 сенеси орду хызметине алына? 

Иште, о девирнинъ тасиль эснасыны огренип бу меселени ачыкълагъанда, бойле 
меракълы малюматлар мейдангъа чыкъмакъта. 1940 сенесининъ 1-нджи сентябринден 
башлап юкъары сыныф талебелери ве алий тасильде булунгъан студентлер окъувлары 
ичюн пара тёлемек кереклиги акъкъында къанун къабул олуна. СССР Халкъ Комиссарлары 
Шурасынынъ 638 номералы къарарына бинаэн Москва ве Ленинграддаки институт ве 
университетлерде окъугъан талебелер 400 рубле, башкъа шеэрлерде, шу джумледе 
Акъмесджитте, окъугъан студентлер сенеде 300 рубле тёлемеси керек эди [4]. 
О вакъытлары СССР-де ишчининъ орта айлыгъы 220 – 225 кумюш эди. Яни чокъусы адий 
хоранталар бу параны котерип оламайлар. Занымызджа, Къызылташлы да бу себептен 
окъувыны ташлагъандыр. Ве окъув ташланылгъан сонъ, табий, 1940 сенесининъ кузюнде 
орду хызметине алына. 

Къызылташлы мектепли чагъына кельгенджек ве мектепли чагъында булуныркен, 
аилевий ве миллий аятында кучьлю сарсынтыларгъа огърай. 1921 — 1922 сенелерининъ 
мутхиш ачлыгъы Къырымда ресмий сайыда эпси олып 100.000 ве олардан 75.000 
къырымтатарынынъ яни умумий сайысынынъ учьте бир къысмынынъ джаныны алгъан 
олса, сонъра советлер тарафындан 1928 сенеси башлангъан тоталь колхоз къуруджылыгъы 
бинъйыллар девамында шекилленген икътисадий къурумны темелинден йыкъып янъы 
къурум, яни колхоз къурумы, тиклемеге тутунмасы, эмекдар инсангъа къаршы вахшийдже 
янашмалар догъурды. Шахсий мулькюнден айрылмагъа, колхозгъа кирмеге истемеген, 
башлангъычта юзбинълердже, сонъра исе миллионларджа СССР тебаасындаки инсанлар 
асылгъан-кесильген, къуршунгъа тизильген ве советлернинъ вахший махкюм лагерьлерине 
быракъылып гъайып этильгендир. 

1931 сенеси Къызылташлынынъ бабасы да хапс этилип Акъмесджит тюрьмесине 
къапатылды. Бабасыз къалгъан секиз джан балалы хоранта ёкъсуллыкъкъа, ачлыкъкъа, 
бербатларгъа огърай. 

Иште, балалыгъы, осьмюрлиги ве генчлиги чагъында башындан кечирильген фаджиалы 
олайлар, сыкъынты ве сарсынтылар Къызылташлынынъ анъында сакъланып келип 
сонъундан бир чокъ эсерлеринде бедий тасвир васталарынен акс этильгендир. 

Ама Къызылташлынынъ балалыкъ ве генчлик деврини огрениркен, агъырдан-агъыр аят 
къарсанбаларындан кечтигине бакъмадан, мектеп ве институт тасили аралыкъсыз ве баягъы 
тюз шекильде отькенини коремиз. Къызылташ коюнде 4 сыныфлы биринджи басамакъ 
мектебини битирдиги заман, бабасы — Эмирусеин акъай хапсханеден къуртулып 
Акъмесджитте яшамакъта эди. Бабасынынъ арзусыле 1932 сенесининъ бахаринде Дагъджы 
Къызылташ коюнден меркезге, Акъмесджитке, (бабасынынъ янына) алына. Кене бабасынынъ 
усанмаз, тедбиркяране ве акъылане арекетлериле бир афтадан сонъра, Къызылташлы 
Акъмесджитнинъ толу олмагъан орта 12-нджи нумюневий мектепнинъ 5-нджи сынфына 

алынып тасилини девам эте. Бу мектепте 7-нджи сыныфны битирдиктен сонъра, 1936 сенеси 
бабасы оны Къырымда мешхур олгъан 13-нджи нумюневий мектепнинъ 8-нджи сынфына 
авуштыра. Ишбу мешхур мектеп 1936 сенеси ачылып ичинде тюм къырымтатар олгъан 726 
талебе бутюн фенлерни кенди тиллеринде кечмекте ве мектеп мудюрлигини Фатиме 
Къадымуллаева эда этмекте эди [1, с. 108]. Тамам бу ерде дерс берген эдебият оджасы 
Акимова сойадлы ханым яваш-яваш Къызылташлыда бедий сёзге авеслик уяндыра. 
Къызылташлы даа талебе экен, кет-кете кенди де къолуна къалем алып бедий 
тасвирджилик усулларыны огренмеге, ве къалем теджрибесини алмагъа тутуна. 10-нджы 
сыныфта окъудыгъы вакъыт, яни 1937 — 38 сенелери, оджасынынъ ярдымыле «Къыш» 
серлевалы ильк манзумеси матбаа юзюни коре. Генчлер дергисинде басылгъан ишбу шиир, 
табий ки, онынъ гонълюни котерип даа башкъа эсерлер иджат этмеге авесини къозгъай. 

Бугуньде тек Русиенинъ Москвадаки ве Петербургдаки меркезий кутюпханелеринде 
топлу шекильде къорунмакъта олгъан дженктен эвельки къырымтатар матбуаты арасында 
1930-нджы сенелерининъ экинджи ярысында нешир этильген джыйынтыкъ ве дергилерде 
Къызылташлынынъ бир сыра эсерлерини була бильдик. Шу джумледе «Эдебият ве 
культура» дергисининъ 1939. — №9 – 10 («Севдигим Ялта» шиири); сонъра «Яш 
ленинджилер» адлы айлыкъ дергининъ 1939. — №№ 2, 3, 4, 6-7, 8 – 9, 12; 1940. – №№ 1, 4 
ве 1941. – №№ 4, 5 номерлеринде «Къышта», «Къарт анай къувана», «Гуль», «Кельди 
бахарь», «Бахарь сабасы», «Севгеним бу яз геджеси», «Акъшам олса», «Буль-буль ве мен», 
«Къызыл аскер», «Айшечик», «Самолёт», «Оськен юрек», «Бешик йыры», «Къушлар 
тюркюси», «Бахарь» киби шиирлери ве «Артекте» икяеси басыла. «Совет эдебияты» 
дергисининъ 1940. — № 11 (учь шиири), кене 1940 сенеси «Эдебий Къырым» 
меджмуасында «Атланайым атыма» ве «Кой акъшамы» шиирлери басылгъаныны коремиз. 

Булардан гъайры, дженк вакътында (1941 сенеси) Украинада язылгъан «Беринъиз 
атамнынъ къылычын манъа», 1944 сенеси Берлинде язылгъан «Йылдыз» ве 1946 сенеси 
Лондрада язылгъан «Къырым, мени анъасынъмы?» шиирлери 1957 сенеси Анкарада 
чыкъкъан «Къырым» меджмуасында басылгъан эдилер [5, с. 71-73]. 

Буларгъа къошма оларакъ о девирнинъ генч эдебиятчысы Зинабаддин Келямовнынъ 
1941 сенеси чыкъкъан «Совет эдебияты» дергисинде нешир этильген макъалесинде [3, 
с. 67] Къызылташлынынъ нумюне сыфатында берильген «Дагълар» шииринден дёртлюги 
корюнди. 

Булардан гъайры, о заманнынъ матбуатында биз буламадыгъымыз, ама 
Къызылташлынынъ кенди хабер бергенине коре, о девирде «Сёйленъиз диварлар» (1940) 
эпик манзумеси де нешир олунгъандыр. Ишбу эсер рахметли языджымыз Риза Фазыл 
тарафындан 2012 сенеси тертип ве Акъмесджитте нешир этильген «Севдигим Ялта» 
джыйынтыгъында булунмакъта. 

1938 сенеси Акъмесджиттеки педагогика институтынынъ тарих факультетине кирген 
Къызылташлы, студентлиги девринде афтада учь гедже «Яш къуввет» газетасында чалыша, 
Москвадан геджелеринен кельген ТАСС (телеграф агентствосы) хаберлерини русчадан 
къырымтатарджагъа чевирип матбуаткъа алып бара. Булардан гъайры, Къырымнынъ чешит 
ерлеринден (Ускют, Эски-Къырым, Арт-Этек, Багъчасарай ве дигер ерлерден) газета ичюн 
кой ишлери ве койдеки медений аят акъкъында махсус репортажлар азырлай. Яни мектеп 
чагъында къолуна алынгъан къалеми вира ишлене, язы теджрибеси ве тасвир усталыгъы 
артып бара. 

Гонълю ташкъан генч шаир яз геджелери (тоталары ве ана-бабасы яттыкътан сонъра, 
бир одада отурмагъа биле ер буламадыгъы алда – къардашлары ве ана-бабасы иле 10 джан 
эдилер) тышары чыкъып, эвлери янында олгъан электрик диреги астында ерлешип 
директеки лампа алтында джошкъунлыкъле китап окъумаларына далып кете. Базен 
кучюджик олса да, эсер артындан эсер, манзуме артындан манзуме сыралай. Эр 
сатырындан, дёртлюгинден, манзум ве менсюр парчаларындан къалемининъ кучю арта, 
къуллангъан бедий васталары уйгъунлаша, яраткъан бедий типлери, тасвирлери даа айдын, 
даа табий оларакъ джанландырыла. 

«Къыш» (1937) адлы ильк шииринде табиатны тасвирлемеге огърашкъан Къызылташлы 
къыскъа замандан сонъ, «Сёйленъиз диварлар» (1940) киби тарихий, социаль меселелерни 
котерген эпик манзумесини ярата бильди. Багъчасарайдаки Хансарайны зиярет этеркен, 
тарихчи зенаатыны алаяткъан генчнинъ тарих хатырасы артыкъ кечмишнинъ джанлы 
левхаларыны синема шерити киби айландырмакъта. Эскидеки кучьлю миллий девлети, 
буюк медениет ве илими, къалабалыкъ халкъы... Раат-раат кенди кендини идаре эткен, 
кимсеге бойсунмагъан, озь менфаатыны гузель бильген, анълагъан ве кендисини эр бир 
душмандан ве душманлыкътан къорчалая бильген девлети шимди нереде, нереде... 

Джеллят советлер режимининъ гъает серт цензурасы алтында булунгъан дергилер ве 
языджылар нелер сёйлее бильдилер... 


Сус, тилим! Сёйлеме, сёйлеме, сёйлеме! 
Диварлар сёйлесин, сен исе, кель, динъле! 
Диварлар пек къарттыр, диварлар тарихтир, 
Диварлар тёкюльген къанларгъа шааттыр. 


Сёйленъиз сиз манъа, сёйленъиз, диварлар! 
Сарайда не олду, Сарайда нелер бар? 
Сёйленъиз, не ерде гузеллер агълады, 
Къальбинде севгини нелерге багълады? 


Не ерде, насыл хан атланды атына? 

Къайсы бир къапудан чыкъты о ятына? 
Къайсы бир топракъта душманнен чарпышты? 
Не ерде баш кесип атлысы чарпышты? 

Мына шу мезарлыкъ, мына шу Герайлар... 
Сарыкълы баш ташлар козюме къарайлар, 
Сессиз ве солукъсыз мен кирем... доланам 
Мезарлар ташына даянам, ойланам... 


Козюме бакъалар дуйгъусыз дюрбелер 
Бизлерни къуртар деп, эллерин берелер... 


Къызылташлынынъ матбаа юзюни корьген парчалары яваш-яваш Къырым 
интеллигенциясы, зиялылары ве языджыларынынъ дикъкъатыны джельп этмеге башлай. 
Эдебий дергилерде эдебиятшынаслыкъ ве эдебий тенкъит рубрикаларында иджадына, 
къыскъа олса да, базы къыйметлер кесиле. Меселя, Къырым Языджылар Бирлигининъ 
реиси олгъан Шамиль Алядиннинъ «Къырым совет татар эдебияты» макъалесинде 
Къызылташлынынъ иджады акъкъында бойле сатырларны коремиз: «Яш шаирлерден 
Дженгиз Дагъджы аркъадаш ильки басылгъан шииринде озюнинъ кениш истидаты 
олдугъыны исбат этти, «Ялта», «Дагълар» ве дигер шиирлери бунъа шааттыр. Дж. 
Дагъджы илериде буюк нефис эсерлер догъурмакъны ишандыргъан аркъадаштыр» [2, 
с. 38]. 

Къызылташлынынъ замандашларындан бириси яш языджы Зинабаддин Келямов исе, 
онынъ иджадына бойле къыймет кесмекте: «Биздеки яш шаирлер арасында даа бир сой бар. 
Онлар озь хаялларында бир символ ярата, ону айбетлей, охшай ве бунынъле рухлана. 
Бойле абстрактлыкъ енъи замангъа башлагъан инсанларда ола тургъан, дерлер. Меселя 
Дагьджынынъ «Дагълар» адлы шиирини алынъыз. Автор туманлы дагъларгъа бакъып: 


Шаирнинъ ильхамы, шаирнинъ сёзю, 


Келинъиз, дагъларым, сарайым сизни, 
Сизлерге бакъкъан о, душманнынъ козю 

Кёр олсун, меним козь бебегим — дагълар, 
Сизлерчюн садыкъ бир аскерим, дагълар!!! 


Шаирнинъ бу абстракт джошкъунлыгъы поэзиянынъ тюкенмез чокърагъы олгъан 
акъикъий, зенгин омюрге урунып дагъыла. Шубесиз, озь узеринде чалышырса «Кой 
акъшамы» киби гузель пейзаж берген шиирлерден гъайры, бельки терен гъаели, сюжетли 
ве образлы эсерлер де ярата билир» [3, с. 67]. 

Къырым деврине аит заманларда къырымтатарджа язылгъан ве 1945 сенеси 
тамамлангъан «Къоркъунч йыллар» романыны къайд этмели. Бу роман 1955 сенесинден 
башлап «болюм-болюм оларакъ долгъун без зарфларынынъ ичинде» Лондрадан Тюркиеге 
«Варлыкъ яйынлары» нешриятына кондериле. Романны башта окъуп чыкъкъан Яшар Наби 
бойле къайд этмекте: «Мектюпнинъ де, икяенинъ де дейиш ве шивесинде акъсакълыкълар 
варды. Язарын тилини, эйи бильмедиги Тюркие тюркчесине якълаштырмакъ ичюн элинден 
кельгенини яптыгъы беллийди». Бир тарафтан, эсерге къыймет кесип, экинджи тарафтан, 
шиве «къусурлыгъыны» анълатаракъ, Яшар Наби фикрини шойле девам этмекте: «Бу 
кучьлю санат эсерининъ хэмен яйынланмасына къаршы тек энгель варды: тили, лехдже 
фаркъындан илери кельген акъсакълыкъларны тюзетильмеси шартты...» Романгъа къыймет 
кесеркен, Яшар Наби бойле дей: «Бу дередже яшанмыш, бу дередже дуюларакъ язылмыш 
бир фаджиайы инсаннынъ тюйлери урьпермеден окъумасы, сонъунда медениет ады 
алтында ишленен джинаетлери лянетле анъмамасы имкянсыздыр...» [7, с. 6]. 

Яни Къызылташлынынъ бу эсери къырымтатарджа олып, Тюркиеде нешир этильмеси 
ичюн («романнынъ тилини, къолайджа, сюрчмеден /тутунмадан/ окъунаджакъ бир бичиме 
къоймакъ люзюмиетиле») Яшар Наби ве аркъадашы Зия Осман Саба тюркчелештирмеге 
арекет эткендирлер. Кендисининъ языджылыкъ фаалиети акъкъында тюшюниркен 
Къызылташлынынъ кендиси де, романларыны, хаялен олса да, Къырымда язгъаныны айта. 
Кендисининъ 1998 сенеси Истанбулда нешир эткен «Найгаагда Сепг17 Раё. Үағагп Кепаі 
КаІетіпаеп» китабында бойле язмакъта: «Керчектен де романларымы билинч алтым 
(подсознание) даха Акъмесджитин 13-нджи орта окъулындайкен, язмая башлады дерсем, 
ольчюю къачырмаяджагъымы тюшюнем» [6, с. 53-54]. 

Къызылташлы кендисининъ къадыны Регина-Барбара Клешко иле хорантасында лех 
тилинде къонушырды. Русча эсер язгъаны да беллидир. Меселя, 1946 сенеси рус тилинде 
онынъ «Большая ложь» («Буюк ялан») пьесасы языла. Мелек ханым Макъсудогълунынъ 
хаберине коре, Къызылташлынынъ инглизджеси де мукеммель эди. Яни 
Къызылташлынынъ сербест оларакъ бир къач тиллерде эсер язмагъа икътидары олгъаныны 
козь огюнде тутмалыдыр. 

Сонъ сенелери Къызылташлынынъ ильк эсерлери янъыдан нешир этилиркен, базы 
мухаррирлеримиз генч шаирнинъ язы имлясыны, шиирлеринде озь вакътында 
къулланылгъан базы келимелерни денъиштирмеге, «редактирлемеге» кендилерине бордж 
танымакъталар. Меселя, «Севдигим Ялта» шииринде Къызылташлынынъ къуллангъан 
«къанатым чездим» ибареси ерине «къанатым чоздым» дее денъиштирильген. Албу ки, 
шиирнинъ бундан сонъки сатырында Къызылташлы онъа къафие оларакъ «багъыны 
кездим» ибаресини къуллангъандыр. Яни шиир мухаррир элинден кечтиктен сонъра базен 
сес уюшыкълыгъыны ве аэнкини гъайыр эте. «Атланайым атыма» парчасында исе, 
«Дагълар кечип бу ватаннынъ меркезине барайым» ерине, «Ёллар кечип Акъмесджитнинъ 
меркезине барайым» киби уйдурылгъан сатыр къулланылмакъта ки, бу артыкъ шиирнинъ 
манасыны да бозмакъ сайылыр... 

Къызылташлы генчлик деврининъ джошкъунлыгъы, ильк севгиси, дуйгъу къайнамалары 
ве этрафындаки аятнынъ, зенгин табиатнынъ, тынмаз иш-арекетнинъ инджеликлерини, 
хусусиетлерини озьджесине бир бакъышле тасвир этмеге чалыштыгъыны коремиз. 
Аятнынъ ильк басамакъларындаки гъает серт ве гъарез, хунриз акимиет режимининъ 
баскъысына, эзмесине бакъмадан, гурьджанлы, чокъренкли, джыллы ве саф омюр 
ирмачыкъларыны коре бильди. Ватанынынъ дюльберлиги, халкъынынъ бинъйылларле 
шекилленген миллий озелликлери, ачыкъгонъюллиги, табий сафлыгъы яш шаирнинъ 

рухуна рух, къалемине кучь бердилер. Ве бу иджадий башлангъычтаки юрт сыджагъы, 
ватан къокъусы, этрафындаки табиатнынъ бутюнлигинен озьлеми ве миллий, тарихий 
догъмушлыкъ тамырлары сонъундаки буюк иджадий енъишлерининъ сагълам, къавий 
темели олып, ят иллердеки узакъ омрю девамында рухий ве иджадий таянч ве къавий 
инанчына чеврильгендирлер. 


Керимов Исмаил Асанович 
КРЫМСКИЙ ПЕРИОД ТВОРЧЕСТВА Д. СУВАРСКОГО 


Аннотация. В статье рассматривается жизненный и творческий путь известного 
крымскотатарского прозаика Д. Суварского (1919 — 2011), автора многочисленных 
романов, отражающих национальную жизнь Крыма 1920 и 1930 годов. На основе 
различных документов, воспоминаний близких родственников и односельчан делается 
попытка создания творческого и биографического портрета, связанного с крымским 
периодом его жизнедеятельности. Анализируется особенность языка и стиля его 
произведений. Первые пробы пера сделанные Суварским в 1937-38 годах были оценены 
современниками как весьма оригинальные и талантливые, что дало основание говорить о 
его блестящей писательской карьере в будущем. Историк по образованию, филолог по 
призванию, Суварский оставил целый ряд произведений как на крымскотатарском и 
турецком, так и на польском, английском и русском языках. В статье особо 
подчеркивается мысль о том, что недалеко то время, когда его произведения будут 
переведены на многие языки мира. 

Ключевые слова: Современная крымскотатарская литература, прозаик Суварский, 
роман-эпос на крымскотатарском языке. 


Кеғітоу Іѕтай Аѕапоуісћ 


СКІМЕАМ РЕКІОР ОЕ ОЕОУКЕ ОЕ р. $0УАКЅКҮ 


5иттагу. Тре тайег јог ше сопѕійегайоп іп Ше атісІе 15 фе Пе апа іће стеайуе мау орйе 
Јатоиѕ Стітеап Таіаг ргоѕе "тиег Сепећіѕ Пағагћу (1919 — 2011), Фе аийог оў іће питегоиѕ 
поуеіѕ тейесіїпе ше пайопа! Ше оѓ Ситеа т 1920 апа 19305. Оп іле Баѕіѕ оў уагіоиѕ 
аоситепіѕ, ғетіпіѕсепсеѕ оў сіоѕе ғеіайуеѕ апа еПом’-соиттутепи, ап айетрі 15 Беіпе тайе іо 
таке ир а сгеаїйуе апа Біоеғарћіса! рогігай їпкеа ий ше Ситеап регіоа оѓ һіѕ Пјейте. Тће 
ресиПагійеѕ оѓ фе Іаприаве апа ше ѕ?уіе оў ћіѕ моткѕ ате апайуге4. 

Кеумоғӣ5: Модет Стітеап Таіаг Гйегаіиге, поуеііѕї? Ѕиуатѕку, поуе[-еріс іп іће Стітеап 
Таіағ Іапвиаее. 

